
Organisasjonsplan for Halden Idrettslag
 
Vedtatt første gang på idrettslagets årsmøte den 11. februar 2004. 
Revidert senest på årsmøtet den 14. mars 2018.

På årsmøtet 15. mars 2017 ble det vedtatt at klubben skulle arbeide med å utvikle en ny organisasjonsplan. Styret i klubben skulle ha ansvaret for å lede dette arbeidet. Bakgrunn for arbeidet var at nåværende organisasjonsplan ble i hovedsak utarbeidet og vedtatt i 2004 og at planen de siste årene bare var oppdatert. Den nye planen skulle behandles på årsmøtet i 2018. 

Styret i Halden Idrettslag har startet arbeidet med å utvikle en ny organisasjonsplan men har ikke kommet i mål. Arbeidet er meget omfattende og skal gjøres på en riktig måte. Nåværende plan inneholder en del endringer, men styret vil jobbe videre med å få på plass en ny plan. Styret vil legge frem den nye planen på årsmøtet i 2019.

Norges Idrettsforbund sier Organisasjonsplanen behandles og vedtas av årsmøtet, og skal regulere idrettslaget interne organisering og aktivitet. Mange idrettslag har en plan som angir skjematisk hvordan laget er organisert. Planen skal tydeliggjøre lagets virksomhet, visjoner og målsetninger. Det kan synes noe omfattende men hvor mer arbeid klubben legger ned i organisasjonsplanen, jo smidige vil driften av klubben gå.  

Historie
Halden Idrettslag (HIL) ble stiftet 27. april 1912, og er således 106 år i 2018. Laget har tidligere hatt utøvere innen fotball, orientering, skøyter og håndball, men har i dag aktive utøvere kun innen friidrett og et veteranlag i håndball. 

HIL har gjennom årene fostret en rekke gode utøvere. I fremste rekke står Tor Olsen og Ragnar Andersen som "herjet" resultatlistene på hekk- og mellomdistansene i 1950-årene. 
Vi arrangerer flere banestevner i løpet av sesongen, men er også arrangør av Byløpet, Kanonløpet og Fredrikstenstafetten.
I klubben gis det tilbud til barn over 6 år, ungdom og seniorer. I utesesongen trener vi på Halden stadion, og i vintersesongen i Remmenhallen.
Idrettslaget har i dag en fin stamme av yngre utøvere som gjør det bra i kretssammenheng, UM og NM. 
Innledning
Denne organisasjonsplanen er et av flere dokumenter som regulerer virksomheten i Halden Idrettslag. Disse dokumentene er:
 
1)      lagets lover
2)      lagets virksomhetsplaner
3)      lagets organisasjonsplan
 

1. Lagets lover
Lagets lover er utarbeidet på grunnlag av basis-lovnorm for idrettslag, vedtatt av Idrettsstyret 4.12.2003 og ajourført etter Forbundstinget i 2015. Lovene er sist vedtatt på lagets årsmøte 8.februar 2006. Organiseringen av HILs styrer og komitéer er inntatt i lagets organisasjonsplan.
 
2. Lagets virksomhetsplaner
Lagets virksomhetsplaner er en beskrivelse av den nåværende og framtidige aktiviteten i laget. Det er gruppene selv som utarbeider disse planene, og de danner grunnlaget for lagets organisasjonsplan. Årsmøtet behandler ikke disse planene.
 
3. Lagets organisasjonsplan 
Lagets organisasjonsplan er dette dokumentet. Hensikten med planen er å gi en oversikt over de overordnede retningslinjer som lagets styrende organer skal arbeide etter. Planen er utarbeidet innenfor rammene av lagets lover og på grunnlag av lagets virksomhetsplaner. Planen skal oppdateres årlig, og det er årsmøtet som behandler og vedtar den, jfr. lovens 
§11-9. Denne organisasjonsplanen gjelder fra 14.03.2018 og fram til lagets årsmøte i 2019.
 
Administrative bestemmelser
Lagets adresse
Lagets postadresse er: Postboks 123, 1751 Halden.
Klubbhus
Lagets klubbhus er Peder Ankersgate 11, 1776 Halden.
Internett og e-post
Lagets internettadresse er: www.halden-idrettslag.no.  
E-postadressen til friidrettsgruppa er: friidrett@halden-idrettslag.no 
Brønnøysundregistrene
Halden Idrettslag er registrert i Brønnøysundregistrene (Enhetsregisteret). 
Lagets organisasjonsnummer er: 884 228 832
Bankforbindelse 
Halden Idrettslag benytter Sparebank1 Østfold Akershus som bankforbindelse. 
Laget oppretter de konti som er nødvendig for gjennomføring av sine bankforretninger.
 
Organisasjon
Vi skal ha en effektiv og målrettet organisasjon med godt skolerte og synlige ledere.
Vi skal arbeide for å sikre jevn og god rekruttering av aktive, ledere og trenere. Det skal være morsomt å være aktiv og tillitsvalgt i laget. For å oppnå disse målene vil vi:
· Engasjere flere foreldre som trenere og ledere. 
· Bruke kretsens kurs- og utdanningstilbud aktivt. 
· Bruke sosiale tiltak for å skape samhold og miljø blant lagets medlemmer.
 
Medlemskap i særforbund
Laget er medlem av:
Norges Friidrettsforbund
Norges Håndballforbund

Lagets årsmøte
Organiseringen av lagets årsmøte bestemmes av lovens § 11. Årsmøtet skal foreta følgende valg (§ 11-10):
a)	leder, nestleder, kasserer og sekretær
b)	Ett styremedlem og ett varamedlem
c) 	leder og fire medlemmer til komitéen for lagets Gyldne Merke
d)	medlemmer til lagets husstyre
e) 	to revisorer
g)	valgkomité med leder og to medlemmer for neste årsmøte

Styret
Laget ledes av et styre som er valgt i henhold til lagets lover. Styrets ansvar og oppgaver følger av lovens § 14. Friidretts- og håndballgruppa skal i planperioden være representert i lagets styre slik:

Friidrettsgruppas representasjon:
Friidrettsgruppa skal være representert med følgende verv:
Nestleder, kasserer, sekretær, to styremedlemmer.

Håndballgruppas representasjon:
Håndballgruppa skal kalles inn etter behov, og ha de samme rettighetene som øvrige styremedlemmer.

Valgkomité
Laget skal ha en valgkomité som i hht lovens § 15 velges på fritt grunnlag på årsmøtet i idrettslaget, etter innstilling fra styret, og har som oppdrag å legge fram innstilling av kandidater til alle øvrige tillitsverv som skal velges på årsmøtet.” Valgkomitéen skal bestå av leder, to medlemmer og ett varamedlem.
 
Revisorer
Laget skal ha to revisorer. Revisorer skal revidere lagets regnskap i henhold til «Idrettens Regnskaps- og Revisjonsbestemmelser”.
 
Økonomi
Vi skal beholde vår trygge økonomi og økonomiske handlefrihet samt ha god styring på vår økonomi. For å oppnå dette, skal vi følge bestemmelsene i «Idrettens Regnskaps- og Revisjonsbestemmelser”. I tillegg skal vi:

· Bevisstgjøre lagets ledere og medlemmer om den økonomiske situasjon. 
· Lage bedre budsjetter ved aktiv deltagelse fra gruppene.
· Gi jevnlige rapporter til styret om den økonomiske situasjon.
· Ha en ajourført oversikt over godtgjørelser til tillitsvalgte, jfr lovens § 6.



Styremedlemsoppgaver
Leder
Lagets leder skal lede lagets styremøter og representere laget utad. Lagets leder er bemyndiget til å ta beslutninger som av tidsmessige årsaker ikke kan behandles i lagets styre. Lagets styre skal orienteres om disse beslutningene så snart det er praktisk mulig. Leder skal koordinere arbeidet i styret og har ansvar for at tidsfrister blir overholdt. Leder har ansvaret for at arbeidet innen styret fordeles mellom medlemmene. 
Leder har som oppgave å følge opp idretten og styret i Halden idrettslag. Leder skal være med på møter i idrettstinget/ idrettsrådet. Leder skal ha oversikt over klubbens økonomi, og ta del i avgjørelser sammen med friidrettsleder og økonomiansvarlig. 
Leder velges for 1 år av gangen.
Friidrettsleder
Er stedfortreder for leder. Representere HIL ved møtene for Halden idrettsråd og dugnader i Halden. Oversikt over medlemmer og følge opp ved alle arrangementer. Er klubbens representant for foresatte. Lager innbydelser for klubbens egne arrangementer. Ha kontakt med andre friidretts- klubber og er ansvarlig ved å skaffe funksjonærer til stevner/ løp til Halden Idrettslag. Er kontaktperson innad i styret for kioskkomiteen. Innhenting av politiattester 
Friidrettsleder velges for 2 år av gangen. 
Sekretær 
Sender ut invitasjoner om innbydelser til løp og stevner til klubbens medlemmer og foresatte. Følger opp Halden idrettslag (e-)post. Klubbens referent ved styremøter. Sender ut innkalling og saksliste til årsmøter. 
Sekretær velges for 2 år om gangen. 
Kasserer:
Ansvarlig for å føre idrettslagets regnskaper, samt å følge opp budsjetter. Kasserer er ansvarlig for å betale påløpte utgifter og å innkreve medlemskontingent og aktivitetsavgifter. Følge opp kastgruppen og satsningsgruppa. Har funksjon som hovedtrener og følger opp trenere i klubben. 
Kasserer velges for 2 år.
Styremedlem 1
Styres representant ved å søke om støtte for våre aktiviteter til ulike organisasjoner. Styrets medlem i HIL mosjon. Ansvar for innkjøp til utstyr og materiell i klubben, til både inne- og utetrening. Er kontaktperson overfor kommunen om integrering av flyktninger. 
Styremedlem velges for 2 år 
Styremedlem 2
Ansvar for hjemmesiden og bistå med tidtaking på løp utenfor stadion. Kontaktperson i styret for husvertkomiteen. 

Styremedlem velges for 2 år. 

Varamedlem
Legge ut innbydelser på klubbens nettside og Facebook. Møter på lagets styremøter med tale- og forslagsrett, men har stemmerett bare dersom en av styrerepresentantene har forfall.

Varamedlem velges for 2 år.
Når det nye styret skal konstituere seg etter årsmøtet i mars 2018 vil styret vurdere alle styreoppgaver og komme med en fordeling på disse.  
HIL Friidrett
HIL friidrett (tidligere arrangementsgruppa) har ansvar for HILs egne arrangementer på Halden stadion (banestevner) og Fredrikstenstafetten. Tidligere var aktiviteter i HIL mosjon og HIL friidrett en del av arrangementsgruppa. Det er friidrettsleder som innkaller til arrangementer og sørger for at det er nok folk til å gjennomføre våre aktiviteter.  

HIL Mosjon
På årsmøter i 2017 ble det vedtatt å skille mosjonsaktiviteter i HIL ut fra Arrangementsgruppa. Aktiviteter HIL mosjon skal jobbe med kan være:
· Byløpet
· Kanonløpet
· Idrettsmerket 
· Eventuell andre mosjonsaktiviteter
[bookmark: _GoBack]HIL mosjon ledes av en leder. En i styret er fast representant i HIL mosjon.
Representanten fra styret i HIL mosjon har ansvar for rapportering til styret. Det er lederen i HIL mosjon som finner medlemmer til HIL mosjon. HIL Friidrett og HIL Mosjon har et felles dugnadsansvar for hverandres arrangementer. HIL Mosjon velger selv hvordan de skal organiseres og de skal lede dugnadsarbeidet omkring HILs mosjonsaktiviteter.

Husvertkomiteen
Idrettslaget skal ha en husvertkomite som består av 3 medlemmer. Husvertkomiteen oppnevnes av styret. En person i styret er fast kontaktperson for Husvertkomiteen.
Husvertkomiteen har ansvar for:
· Å organisere klubbhusets renhold
· At klubbhuset og eiendommen får et forsvarlig ettersyn og vedlikehold. Husvertkomiteen skal identifisere behov for vedlikehold og innkalle til dugnader i samarbeid med styret. 
· At strømmålerne avleses på de tidspunkter strømleverandøren krever. 
· Følge opp forsikring slik at den er tilfredsstillende. 
· Å organisere utleievirksomheten. Blant annet: 
· Ta imot henvendelser fra interesserte og samordne utleien. 
· Passe på at huset er rent og klart for utleie. 
· Ha oversikt over utleie. 
· Skrive kontrakt og sørge for nøkkeloverlevering i forbindelse med utleie. 
· Sørge for at innbetalinger foretas.
· Ettersyn av lokalene etter utleie med tanke på mulige ødeleggelser.
 
Kioskkomiteen 
Kioskkomiteen består av klubbens medlemmer og foreldrene til medlemmer. Komiteen sørger for salg av drikke og mat ved HILs arrangementer som Fredriksten stafetten, Halden byløp, Salmingkarusellen, Klubbmesterskapet og klubbaften. En i styret er fast kontaktperson for kioskkomiteen og er også behjelpelig med å finne nye medlemmer av komiteen.  Komiteen har ansvar for:
· Innkjøp av varer som skal selges på våre arrangementer.
· Henting av utstyr på HIL huset. 
· Innredning av kiosk og salg av drikke og matvarer. 
· Vasking og oppbevaring av utstyr på HIL huset. 

Organisering
Halden Idrettslag har et veteranlag i håndball. Videre har vi forskjellige grupper som driver med friidrett. 
· Gruppa barn fra 6 til 10 år. 
· Gruppa med barn fra 11 til 15 år
· Mellomdistanseløp gruppe
· Spydgruppe
· Kastgruppe
· Sprintgruppe
· Joggegruppe  
Gruppene har forskjellige treningstider. Gruppa 6 til 10 år trener hver tirsdag fra 18.00 til 19.00. Gruppa 11 til 15 år trener hver tirsdag og torsdag fra 18.00 til 19.30. Mellomdistansegruppa og Sprintgruppa trener hver tirsdag og torsdag fra 18.00 til 19.30. Spyd- og kastgruppa trener tirsdager og torsdager fra 18.00 til 19.30 og i tillegg noen andre dager etter avtale med treneren. Joggegruppa trener mandager og torsdager fra 18.00 til 19.30. Om sommeren trener vi på Halden stadion. Om vinteren er det trening på Remmen. Gjennom hele året organiseres det parktreninger på lørdager. 

Satsingsgruppa
Utgangspunktet for satsingsgruppa var prosjektet Kastgruppa. HIL mottok høsten 2014 en sum på 150 000kr fordelt på 2 år, altså sesongen 2015 og 2016 fra Sparebankstiftelsen. Høsten 2016 gikk prosjektet Kastgruppa over til å bli satsningsgruppa. HIL fikk innvilget 350 000kr fordelt på 2 år, altså sesongen 2017 og 2018. Bakgrunnen for søknadene var at man ønsket å søke på midler slik at våre beste utøvere fikk dekket hotell- og reiseutgifter ved deltakelse i norgesmesterskap som UM, Junior-NM og NM. Videre skulle dette kunne dekke utgiftene til treningsleirer for våre beste utøvere. I 2015 hadde vi 7-8 deltagere som var med i kastgruppa. Fordi HIL etterhvert fikk flere løpere som klarte kravet til norgesmesterskap gikk prosjektet kastgruppa over i satsningsgruppa. Høsten 2016 hadde vi like mange løpere som kastere, så da vi skulle søke om ny støtte, valgte vi å kalle gruppa for Satsningsgruppa.

Kravet for å være med i gruppa er at man har kvalifisert seg til deltagelse i UM, Junior-NM eller NM. Minstealder er det året man fyller 15 år.

I dag (februar 2018) er det 12 deltagere, 5 løpere og 7 kastere.

Klubben bidrar med betaling av aktuelle fakturaer på samlinger, bestilling av flyreiser og hotell i forbindelse med NM, bestilling av treningsturer, skaffe aktuelle trenere, skaffe nødvendig utstyr (bl.a. kastredskap), klubb/konkurransejakker. Utgifter til Satsningsgruppa blir dekket så langt som mulig av midlene fra Sparebankstiftelsen.
Dagens ordning går frem til høsten 2018.

Medlemskontigent og aktivitetsavgift 
Medlemskap i friidrettsgruppa, gir automatisk medlemskap i Halden ILs hovedlag. 
Medlemskontingenten (p.t. 300,- pr år). 
Aktivitetsavgiften (p.t. 200,- pr halvår for utøvere født i 2012-2008, 400,- for utøvere født i 2004-2007, og 750,- for utøvere i den eldste gruppa. Søskenmoderasjon gis. For søkens nr. 2: i yngste gruppa 300,- pr halvår, i eldste gruppa kr. 500,- pr. halvår. 
Gyldne Merkes komité
Gyldne Merkes komité skal bestå av 5 medlemmer som velges på lagets årsmøte. 
 
Komitéen har som oppgave å vurdere kandidater til lagets Gyldne Merke. Alle lagets stemmeberettigede kan fremme forslag til kandidater. Finner komitéen at en kandidat oppfyller statuttenes krav, skal forslag fremmes overfor lagets årsmøte.
 
Statutter for Gyldne Merkes komité
Halden Idrettslags Gyldne Merke kan tildeles medlemmer av laget som har gjort seg særlig bemerket som utøver innenfor aktiv idrett og/eller administrasjon. Med i vurderingen om en kandidat er kvalifisert skal være:

Innenfor aktiv idrett:
Kandidaten skal ha oppnådd resultater på høyt nasjonalt nivå. Med i vurderingen skal også være hvor lenge kandidaten har vært aktiv utøver i klubben.
 
Innenfor administrasjon
Kandidaten skal ha vært leder, trener eller på annen måte ha bidratt positivt til lagets virksomhet. Med i vurderingen skal også her være hvor lenge kandidaten har vært aktiv i klubbens administrasjon.
 
Både aktiv og innenfor administrasjon
Har kandidaten både vært aktiv utøver og deltatt innenfor administrasjon, skal det foretas en samlet vurdering av vedkommendes innsats for laget. Også her vil det være et moment hvor lenge kandidaten har gjort en innsats for laget.
 
Per 31.12.2016 er 46 personer tildelt lagets Gyldne Merke.

Æresmedlemskap
Æresmedlemskap i klubben skal henge høyt, og tildeles personer som har gjort seg særlig fortjent til det. Gyldne Merkes komité mottar og fremmer forslag til kandidater og lagets årsmøte utnevner æresmedlemmer.
 
Halden Idrettslag har pr 31.12.2016 utnevnt 11 æresmedlemmer:
Peder M. Anker, Elsa Halvorsen, Trygve Halvorsen, Fredrik Kullerud, Arne Andreassen, Sverre Bukholm, Oddvar Bergstrøm, Thor-Fredrik Hjorth, Lene Bergstrøm, Margunn Hansen og Kari Ohlgren.

Krav om politiattest i Halden Idrettslag
Styret i Norges idrettsforbund, olympiske og paraolympiske komitè (NIF) vedtok 10. mars 2008 at hele norsk idrett skal kreve polititattest for å forebygge seksuelle overgrep mot barn. Ordningen gjelder for alle som skal utføre oppgaver som i vesentlig grad innebærer et tillits- eller ansvarsforhold overfor mindreårige eller mennesker med utviklingshemming. 
I Halden Idrettslag blir ordningen håndtert på følgende måte:
Alle ansatte og frivillige som skal utføre oppgaver for idrettslaget som innebærer et tillits- eller ansvarsforhold overfor mindreårige eller mennesker med utviklingshemming skal fremskaffe politiattest. 
Halden Idrettslag ved styret utarbeider et brev som søkeren kan legge ved søknaden.
Politiattesten inneholder kun opplysninger om hvorvidt personen for tiden er siktet/tiltalt eller tidligere ilagt forelegg/dømt for brudd på bestemmelser i straffeloven om seksualforbrytelser overfor barn. Idrettslaget har ikke anledning til å be personen om å innhente politiattest for andre straffbare forhold. Innhenting av politiattest er gratis. Friidrettsleder følger opp arbeidet med politiattest i Halden Idrettslag. 
Innhenting av attesten:
1. Vedlegg til søknaden utarbeides av styret i Halden Idrettslag. 
1. Den søknaden gjelder for, sender selv inn søknad elektronisk til politiet https://www.politi.no/tjenester/politiattest/ 
1. Etter noen uker vil den søknaden gjelder for får svaret/attesten i posten.
1. Attesten leveres til styret i Halden idrettslag. Og Halden Idrettslag oppbevarer attesten fra politiet. 
1. Personer som ikke har fremvist politiattest uten merknad, kan ikke settes til oppgaver som innebærer et tillits- eller ansvarsforhold overfor mindreårige eller mennesker med utviklingshemming. 

